钦定古今图书集成/方舆汇编/职方典/第1077卷 > 《狮子岩记》前人
## 钦定古今图书集成/方舆汇编/职方典/第1077卷 > 《狮子岩记》前人

邑东五里，是有狮岩，是为水口岩也。岩状奇顽不等，
视顾多可达人意。其尤崛然者，一仰面孤蹲额冠，郁
森之木实类狮。举以目兹岩旧矣。狮压小庵，庵构夙
拙。临前留有几许隙岸，可占十数名楼。远瞬交移，缭
亘一弯，看烟火都无俗气。平畴展衍，千百塍畦，控落
连邨，全乎高致。雅量唯离南山稍失旷近在峰顶，兀
立浮图复寺于其下，游者多去此就彼。自是岩之怪
石乱流，雄错周揽，未许俗子共快心焉。丁亥之夏，与
郑南叟一再搜剔，审所谓岩下洞，皆敞庭堂，时苦湫
隘耳。钻石缝数处，昔人有倚为外厨者。谽谺诎幽疑，
步履难尽。然岩固不恃此奇也。奇必老庵一带，身抱
小涧，左延西流，傍巉喦，俯洲渠，倘获拓除故址，广布
亭台，遏两溪障为陂池，环而堤之，藏小舠于其内，相
与潆洄焉。复引万尺桥，步南山下，长杨细柳，满陌弥
阡，四出萧疏，月深风软。登临屐歇，便鼓枻歌还。若而
言，虽未尝作浮图可也，浮图全胜矣。呜乎！胜岂易全
哉？因与南叟幻臆焉，而书为记。